കര്ഷകരെ കുടിയിറക്കി കാക്കടവ് പദ്ധതി അനുവദിക്കില്ല ചെറുപുഴ: കര്ഷകരെ കുടിയിറക്കിക്കൊണ്ട് കാക്കടവ് പദ്ധതി നടപ്പാക്കാനാണ് ഉദ്ദേശിക്കുന്നതെങ്കില് അനുവദിക്കില്ലെന്ന് മലയോര കര്ഷക സംരക്ഷണ സമിതി. കേരള സര്ക്കാര് വര്ഷങ്ങള്ക്കു മുന്പ് ഉപേക്ഷിച്ച കാക്കടവ് ജലസേചന പദ്ധതി ഇപ്പോള് നടപ്പിലാക്കുവാനുള്ള നീക്കത്തിനു പിന്നില് ചില കേന്ദ്രങ്ങളുടെ ഗൂഢനീക്കമുണ്ടെന്നും പദ്ധതി സംബന്ധിച്ച് മലയോര മേഖലയിലെ കര്ഷക ജനതയുടെ ഇടയില് ആശങ്കയുണ്ടെന്നും മലയോര കര്ഷക സംരക്ഷണ സമിതി ഭാരവാഹികള് സംയുക്ത പ്രസ്താവനയില് അറിയിച്ചു. 1980 കാലഘട്ടത്തില് കാക്കടവ് പദ്ധതി നടപ്പിലാക്കാനുള്ള ശ്രമം വന്നപ്പോള് മലയോര മേഖലയിലെ കര്ഷകര് ജാതിമതരാഷ്്ട്രീയ ചിന്തകള്ക്ക് അതീതമായി രൂപം കൊടുത്ത കര്ഷക സംഘടനയാണ് മലയോര കര്ഷക സംരക്ഷണ സമിതി. ഈ സംഘടനയുടെ കീഴില് വര്ഷങ്ങളോളം നടത്തിയ കാക്കടവ് പദ്ധതിക്ക് എതിരായുള്ള സമരം മലയോരത്തെ കര്ഷക ജനതയുടെ നിശ്ചയദാര്ഢ്യത്തിന്റെയും ഒരുമയുടെയും വലിയ ഉദാഹരണമായിരുന്നു. തലശേരി ബിഷപ്പ് മാര് സെബാസ്റ്റ്യന് വള്ളോപ്പിള്ളിയും, പാലാവയല് പള്ളി വികാരിയായിരുന്നു ഫാ. സെബാസ്റ്റ്യന് കാഞ്ഞിരക്കാട്ടുകുന്നേല്, തോമസ് നെല്ലിവേലില്, ടി. വര്ക്കി ജാതികുളം, ജോസഫ് പുഞ്ചക്കുന്നേല്, കെ. ഹംസ ഹാജി, ദേവസ്യ പുത്തന്പുര, കെ. കുഞ്ഞികൃഷ്ണന് നായര്, വി. കൃഷ്ണന് മാസ്റ്റര് എന്നിവര് സമര മുഖത്തെ നായകന്മാര് ആയിരുന്നു. കണ്ണൂര് കളക്ടറേറ്റ് പിക്കറ്റിംഗ്, ഗവ. ഓഫീസുകള്ക്ക് മുന്നിലെ ധര്ണ, പതിനായിരങ്ങള് പങ്കെടുത്ത പ്രതിഷേധ പ്രകടനങ്ങള്, നിയമസഭാ ഹാളില് സമര ഭടന്മാര് കയറി ലഘുലേഖ വിതരണം ചെയ്തു മുദ്രാവാക്യം വിളിച്ചത് തുടങ്ങി യവ ഏറെ വാര്ത്താ പ്രാധാന്യം നേടിയിരുന്നു. അവസാനം പാലാവയല് പള്ളി വികാരിയും സമരസമിതി പ്രസിഡന്റുമായ ഫാ. സെബാസ്റ്റ്യന് കാഞ്ഞിരക്കാട്ടുകുന്നേല് പ്രഖ്യാപിച്ച സെക്രട്ടേറിയറ്റിനു മുന്നിലെ അനിശ്ചിത കാല നിരാഹാര സത്യാഗ്രഹ സമരം കാരണമാണ് ഇ.കെ. നായനാര് മുഖ്യമന്ത്രി ആയിട്ടുള്ള കേരള മന്ത്രിസഭ കാക്കടവ് പദ്ധതി പുനഃപരിശോധിക്കാനുള്ള തീരുമാനമെടുത്തതെന്നും മലയോര കര്ഷക സംരക്ഷണ സമിതി ചൂണ്ടിക്കാട്ടി. കേന്ദ്ര കേന്ദ്ര ജല കമ്മീഷന് അംഗമായ ചതോപാധ്യായുടെ നേതൃത്വത്തിലുള്ള സമിതിയുടെ റിപ്പോര്ട്ടിലും കാക്കടവ് ജലസേചന പദ്ധതി നടപ്പാക്കേണ്ടതില്ലെന്ന് വ്യക്തമാക്കിയിരുന്നു. പദ്ധതി നടപ്പില് വന്നാല് കാക്കയംചാല്, ചെറുപുഴ, കന്നിക്കുളം, കോലുവള്ളി, ചന്ദ്രവയല്, കൊല്ലാട, ആയന്നൂര്, തവളക്കുണ്ട്, അരിയിരുത്തി, മുനയം കുന്ന്, തോട്ടയംചാല്, ഏണിച്ചാല്, പാലാവയല്, ഓടക്കൊല്ലി, പുളിങ്ങോം എന്നീ പ്രദേശങ്ങള് പൂര്ണമായും വെള്ളത്തിനടിയിലാകുമായിരുന്നു. നിരവധി ക്രിസ്ത്യന് ദേവാലയങ്ങള്, പ്രസിദ്ധമായ പുളിങ്ങോം ധര്മ്മ ശാസ്താ ക്ഷേത്ര ഉള്പ്പെടെയുള്ള ക്ഷേത്രങ്ങള്, മുസ്ലിം തീര്ത്ഥാടന കേന്ദ്രമായ പുളിങ്ങോം മഖാം എന്നിവ വെള്ളത്തിനടിയിലാകുമായിരുന്നുവെന്നും റിപ്പോര്ട്ടില് പരാമര്ശിച്ചിരുന്നു. മണ്മറഞ്ഞു പോയ കര്ഷക നേതാക്കള് സമരം ചെയ്തു നേടിയെടുത്ത മലയോര മേഖലയെ നവീന കാക്കടവ് പദ്ധതിയിലൂടെ വെള്ളത്തില് ആഴ്ത്തുവാന് അനുവദിക്കില്ലെന്ന് മലയോര കര്ഷക സംരക്ഷണ സമിതി നേതാക്കളായ അഡ്വ. ടോണി ജോസഫ് പുഞ്ചക്കുന്നേല്, പി.ടി. ചാക്കോ പടിഞ്ഞാത്ത്, എ.കെ. ജോണ് അറക്കല്, ബേബി ചൊവ്വാറ്റുകുന്നേല്, തോമസ് ചെമ്ബരത്തി എന്നിവര് സംയുക്ത പ്രസ്താവനയില് അറിയിച്ചു. മലയോര കര്ഷക സംരക്ഷണ സമിതിയുടെ അടിയന്തര യോഗം ഉടനെ വിളിച്ചു ചേര്ക്കുമെന്നും ഇവര് അറിയിച്ചു. കാര്യങ്കോട് പുഴയില് നിരവധി ചെക്ക് ഡാമുകള് നിര്മിച്ചാല് കര്ഷകരെ കുടിയൊഴിപ്പിക്കേണ്ടിവരില്ലെന്നും ജലസേചനത്തിനും കുടിവെള്ളത്തിനും ചെക്ക് ഡാമുകള് ആണ് നിര്മിക്കേണ്ടതെന്നും ഇവര് ആവശ്യപ്പെട്ടു.